**«I treni di Tozeur»** (norsk oversettelse: *togene i Tozeur*) er en italiensk popsang fra 1984, skrevet av Franco Battiato, Saro Cosentino og Giusto Pio. Den var Italias bidrag i Eurovision Song Contest 1984, der den ble fremført på italiensk av Alice og Battiato.

Om sangen
---------

Sangens tittel henviser til en historisk jernbanestrekning mellom Metlaoui og Tozeur i Tunisia. Linjen går via Atlasfjellene og like til Sahara og ble bygget på begynnelsen av 1900-tallet. Byggingen var en stor belastning for landets økonomi og befolkningen, og linjen ble anlagt for at at kongen av Tunisia kunne reise til sin residens i Tozeur på storslått vis – og for å imponere utenlandske gjester. Linjen hadde først bare ett togsett, bygget i Paris i 1910. Toget var en gave fra den franske stat til Bey da Tunisia var et fransk protektorat. Med sine fem rødmalte vogner ble toget syrlig omtalt som «Le Lézard Rouge» (*den røde øgle*) av det undertrykte tunisiske folket.

Tunisia ble en selvstyrt republikk i 1957, og den daværende kongen hadde mistet sin politiske innflytelse i landet. Det majestetiske toget, overdådig utsmykket, ble konfiskert av det nye regimet og plassert i en lagerhall. Rundt 30 år senere ble toget hentet frem igjen og pusset opp av den tunisiske staten og det nasjonale togselskapet SNCFT. Siden har toglinjen Metlaoui–Tozeur, også omtalt som *den nordafrikanske orientekspressen*, blitt en av Tunisias fremste turistattraksjoner.

Innspilling
-----------

Alice og Franco Battiato spilte inn sangen som singel i 1984, og singelen ble utgitt over hele Europa samme år. Studioversjonen av sangen ble kun spilt inn av Franco Battiato og var med på albumet *Mondi Lontanissimi* (1985). Sangen ble også spilt inn på engelsk («The trains of Tozeur») og spansk («Los trenes de Tozeur»). I 1994 spilte inn Battiato inn sangen på nytt med et symfoniorkester på albumet *Unprotected*.

Alice spilte inn sangen på albumene *Elisir* (1987) og *Personal Jukebox* (1999).

Eurovision Song Contest
-----------------------

Den italienske kringkasteren Rai valgte sangen til å representere Italia i Eurovision Song Contest 1984 i Luxembourg. Bidraget var det 18. og nest siste bidraget ut på scenen og var på forhånd blant favorittene til å vinne finalen. I avstemningen fikk imidlertid sangen bare 70 poeng og endte på en delt femteplass sammen med Belgia. 

Tross femteplassen fikk «I treni di Tozeur» stor kommersiell suksess i Europa. Singelen nådde hitlistene i flere land, også i hjemlandet Italia.

Listeplasseringer
-----------------

| Liste (1984) | Høyesteplassering |
| --- | --- |
| Belgias flagg Belgia, Vallonia (Ultratop) | 30 |
| Italias flagg Italia (IFPI) | 3 |
| Nederlands flagg Nederland (Single Tip) | 15 |
| Sveits’ flagg Sveits (Schweizer Hitparade) | 18 |

Referanser
----------

1. ↑  «The Lézard Rouge - Hello TUNISIA». *hellotunisia.com* **(engelsk)**. Arkivert fra originalen 3. september 2018. Besøkt 1. september 2018.
2. ↑  Palace, Hotel Tamerza. «Train Lezard Rouge : Red Lezard : Train Touristique et Excursions au sud Tunisien». *www.lezard-rouge.com*. Arkivert fra originalen 16. august 2018. Besøkt 1. september 2018.
3. ↑  «Lezard Rouge train, excursion between gorges and canyons of Metlaoui.». *Agencia de viajes en Túnez* **(spansk)**. Besøkt 1. september 2018.
4. ↑  «Alice (4) & Battiato\* - I Treni Di Tozeur». *Discogs* **(engelsk)**. Besøkt 1. september 2018.
5. ↑  «I Treni Di Tozeur». *Discogs* **(engelsk)**. Besøkt 1. september 2018.
6. ↑  «Luxembourg 1984 - Eurovision Song Contest Lisbon 2018». *eurovision.tv*. Besøkt 1. september 2018.
7. 1 2  «Hit Parade Italia - Top Annuali Single: 1984». *www.hitparadeitalia.it*. Besøkt 1. september 2018.
8. ↑  «"I treni di Tozeur" på Ultratop». *Ultratop*. Besøkt 1. september 2018.
9. ↑  «"I treni di Tozeur" på nederlandsk singelliste». Dutchcharts.nl. Besøkt 1. september 2018.
10. ↑  «"I treni di Tozeur" på Schweizer Hitparade». *www.hitparade.ch*. Besøkt 1. september 2018.

Se også
-------

* Italia i Eurovision Song Contest
* Eurovision Song Contest 1984

| Utmerkelser og prestasjoner |
| --- |
|
| Forgjenger :**«Per Lucia» med Riccardo Fogli**

 | **Italias bidrag i Eurovision Song Contest**1984 | Etterfølger :**«Magic Oh Magic»med Al Bano og Romina Power** |

|  |  |
| --- | --- |
| Oppslagsverk/autoritetsdata | MusicBrainz
 |